b'\n_START_ARTICLE_\nDjek\xc5\xa1e\n_START_SECTION_\nLega\n_START_PARAGRAPH_\nNaselje le\xc5\xbei na 1159 mnm, na ju\xc5\xbenem pobo\xc4\x8dju Svin\xc5\xa1ke planine (nem\xc5\xa1ko Saualpe), visoko nad dolino Podjune, 14 km severno od Velikovca. Ob\xc4\x8dina se razprostira na 54,9 km\xc2\xb2 velikem podro\xc4\x8dju. Djek\xc5\xa1e so privla\xc4\x8den turisti\xc4\x8dni kraj, z okoli 2000 son\xc4\x8dnimi urami letno.\n_START_SECTION_\nZgodovina\n_START_PARAGRAPH_\nDjek\xc5\xa1e se v stari darilni listini kralja Arnulfa prvi\xc4\x8d omenjajo leta 895 kot mons Diehse._NEWLINE_\xc5\xbdupnijsko cerkev Sv. Martina v pisnih virih prvi\xc4\x8d zasledimo leta 1168. _NEWLINE_V 15. stoletju, za \xc4\x8dasa tur\xc5\xa1kih vpadov v Slovenske de\xc5\xbeele, so doma\xc4\x8dini \xc5\xbeupnijsko cerkev Sv. Martina v Djek\xc5\xa1ah in takratno podru\xc5\xbeni\xc4\x8dno cerkev Sv. Marije Magdalene v Kne\xc5\xbei preuredili v taborski cerkvi. Obe cerkvi sta s svojim mogo\xc4\x8dnim obzidjem, strelnimi linami in prostori za hrambo \xc5\xbeivine odlo\xc4\x8dilno prispevali k obrambi lokalnega prebivalstva pred Turki in sta \xc5\xa1e danes odli\xc4\x8dno ohranjeni. _NEWLINE_Samostojna civilna ob\xc4\x8dina Djek\xc5\xa1e je bila ustanovljena leta 1865 po obse\xc5\xbenih politi\xc4\x8dnih spremembah v Habsbur\xc5\xa1kem cesarstvu sredi 19. stoletja. Ustanovljena je bila z zdru\xc5\xbeitvijo ob\xc4\x8din Dje\xc5\xa1ka gora (Diexerberg) in Vovbrska gora (Haimburgerberg), ki sta na tem podro\xc4\x8dju obstajali \xc5\xbee od leta 1850. _NEWLINE_Celotno ozemlje ob\xc4\x8dine Djek\xc5\xa1e je bilo vse do konca 1. svetovne vojne izrazito slovensko, o \xc4\x8demer pri\xc4\x8dajo tudi uradni popisi prebivalstva tistega \xc4\x8dasa. Ob Koro\xc5\xa1kem plebiscitu leta 1920 je bila ob\xc4\x8dina Djek\xc5\xa1e vklju\xc4\x8dena v plebiscitno cono A, ob\xc4\x8dani pa so takrat s 65% glasov za in 35% proti glasovali za ohranitev nedeljene Koro\xc5\xa1ke znotraj republike Avstrije._NEWLINE_Za \xc4\x8dasa 2. svetovne vojne so se v okolici Djek\xc5\xa1, kakor tudi na celotnem slovensko govore\xc4\x8dem ju\xc5\xbenem pobo\xc4\x8dju Svin\xc5\xa1ke planine, organizirale partizanske enote, ki so se borile proti nacisti\xc4\x8dni okupaciji Koro\xc5\xa1ke._NEWLINE_Meje ob\xc4\x8dine so se ponovno spremenile leta 1973, ko so ji bili priklju\xc4\x8deni posamezni deli razpu\xc5\xa1\xc4\x8dene ob\xc4\x8dine Vovbre (Haimburg) in ob\xc4\x8dine Grebinj.\n_START_SECTION_\nDanes\n_START_PARAGRAPH_\nPo popisu iz leta 2001 ima ob\xc4\x8dina Djek\xc5\xa1e 863 prebivalcev, od tega jih ima 99,2% avstrijsko dr\xc5\xbeavljanstvo. 6,8% prebivalcev ob\xc4\x8dine se izreka za pripadnike slovenske narodne skupnosti._NEWLINE_K rimo-katoli\xc5\xa1ki veroizpovedi se pri\xc5\xa1teva 97% prebivalstva ob\xc4\x8dine. Brez uradne veroizpovedi sta 2%.\n_START_SECTION_\nKultura in znamenitosti\n_START_PARAGRAPH_\nNa podro\xc4\x8dju ob\xc4\x8dine Djek\xc5\xa1e sta znameniti predvsem obe lepo ohranjeni taborni cerkvi, v Djek\xc5\xa1ah in Kne\xc5\xbei, ki \xc5\xa1tejeta med najbolje ohranjene v celotnem slovenskem etni\xc4\x8dnem prostoru._NEWLINE_\xc5\xbdupnijska cerkev Sv. Martina v Djek\xc5\xa1ah je bila v baro\xc4\x8dnem slogu preurejena sredi 18. stol., vendar je njena osnova mnogo starej\xc5\xa1a in izrazito poznogotska. Cerkev in pokopali\xc5\xa1\xc4\x8de, kjer so ohranjeni \xc5\xa1e mnogi slovenski nagrobni napisi, obdaja velik protitur\xc5\xa1ki tabor z dvema okroglima stolpoma, na katerih je letnica 1535. Znotraj okoli 5 m visokega obzidja je lesen obrambni hodnik s strelnimi linami. Hodnik je zaradi za\xc5\xa1\xc4\x8dite pred za\xc5\xbeigalnimi pu\xc5\xa1\xc4\x8dicami pokrit s skriljem. V notranjosti cerkve se nahajajo upodobitve Kri\xc5\xbeevega potu z napisi v slovenskem jeziku. _NEWLINE_Cerkev Sv. Marije Magdalene v Kne\xc5\xbei se v pisnih virih prvi\xc4\x8d omenja leta 1307. Leta 1377 se omenja kot podru\xc5\xbeni\xc4\x8dna cerkev \xc5\xbeupnije Sv. Martina v Djek\xc5\xa1ah, v samostojno \xc5\xbeupnijo pa je Kne\xc5\xbea povzdignjena sredi 18. stoletja. S taborskim obzidjem, ki sega v vi\xc5\xa1ino preko 3 metre,  je bila cerkev obdana med letoma 1487 in 1532. Na notranji strani obzidja se nahaja lesen obrambni hodnik s strelnimi ni\xc5\xa1ami, okoli cerkve pa je urejeno va\xc5\xa1ko pokopali\xc5\xa1\xc4\x8de._NEWLINE_Celotna ob\xc4\x8dina Djek\xc5\xa1e je sicer pestro posejana z mnogimi drugimi kulturno-zgodovinskimi spomeniki, ki so tudi za slovensko kulturno dedi\xc5\xa1\xc4\x8dino izjemnega pomena.\n_START_SECTION_\nGrb\n_START_PARAGRAPH_\nGrb ob\xc4\x8dine Djek\xc5\xa1e prikazuje znamenita in lahko prepoznavna stolpa \xc5\xbeupnijske cerkve Sv. Martina, v zlati barvi na modrem ozadju. _NEWLINE_Motiv dvojnih stolpov taborske cerkve je bil prisoten v \xc5\xbeigu ob\xc4\x8dine Djek\xc5\xa1e \xc5\xbee dolgo pred uradno podelitvijo grba._NEWLINE_Grb in zastava sta bila ob\xc4\x8dini podeljena 22. oktobra 1969. Zastava je modro-rumeno-\xc4\x8drna, z vklju\xc4\x8denim grbom.'